Document ID: 31992R0189

Uredba Sveta (EGS) št. 189/92
z dne 27. januarja 1992
o določbah za uporabo določenih kontrolnih ukrepov, ki jih je sprejela Organizacija za ribištvo severozahodnega Atlantika
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti,
ob upoštevanju Uredbe Sveta (EGS) št. 170/83 z dne 25. januarja 1983 o uvedbi sistema Skupnosti za ohranitev in upravljanje ribolovnih virov [1], kakor je bila spremenjena z Aktom o pristopu 1985, in zlasti člena 11 Uredbe,
ob upoštevanju predloga Komisije,
ker je Svet z Uredbo (EGS) št. 3179/78 [2] sprejel Konvencijo o prihodnjem večstranskem sodelovanju ribištva severozahodnega Atlantika, v nadaljevanju: Konvencija NAFO, ki je začela veljati 1. januarja 1979;
ker je Organizacija za ribištvo severozahodnega Atlantika (NAFO), ki je bila ustanovljena s Konvencijo NAFO, sprejela Program skupne mednarodne inšpekcije, ki ga je Svet sprejel z Uredbo (EGS) št. 1956/88 [3];
ker je Ribiška komisija NAFO na svojem 13. letnem srečanju v Dartmouthu dne 13. septembra 1991 sprejela predlog za uvedbo kontrolnega ukrepa, ki od ribiških plovil zahteva predložitev določenih podatkov v zvezi s svojimi aktivnostmi v območju urejanja NAFO; ker je ta predlog za Skupnost sprejemljiv,
SPREJEL NASLEDNJO UREDBO:
Člen 1
Plovila, ki plujejo pod zastavo države članice Skupnosti, za katero velja Program skupne mednarodne inšpekcije NAFO, morajo v skladu s pravili iz Priloge Komisiji Evropskih skupnosti in hkrati njihovim pristojnim nacionalnim organom poslati podatke, ki jih določa Priloga.
Člen 2
V 24 urah od prejema poročil Komisija, kadar je to mogoče, te podatke posreduje izvršilnemu sekretarju NAFO.
Člen 3
Ta uredba začne veljati tretji dan po njeni objavi v Uradnem listu Evropskih skupnosti.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. januarja 1992

Labels: 12
13
15
6